A Bizottság 2515/94/EK rendelete
(1994. szeptember 9.)
a mezőgazdasági termékek és élelmiszerek különleges tulajdonságainak tanúsításáról szóló 2082/92/EGK rendelet alkalmazása részletes szabályainak megállapításáról szóló 1848/93/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek különleges tulajdonságainak tanúsításáról szóló, 1992. július 14-i 2082/92/EGK tanácsi rendeletre [1] és különösen annak 20. cikkére,
mivel termékeik különleges tulajdonságainak reklámozása és kihangsúlyozása, valamint a fogyasztók tájékoztatása érdekében az érintett kereskedelmi körök számára hozzáférhetővé kell tenni a 2082/92/EGK rendeletben említett közösségi emblémát és jelzést; mivel ezért az embléma és a jelzés megfelelő használata érdekében sokszorosításukhoz műszaki előírásokat kell kidolgozni;
mivel annak érdekében, hogy a fogyasztókat az agrárélelmiszer-ágazat információbősége ne tévessze meg, a tájékoztatásnak a lehető legteljesebb mértékben egységesnek kell lennie minden olyan esetben, amikor a gyártó és/vagy feldolgozó élni kíván a 2082/92/EGK rendeletben létrehozott, különleges tulajdonságok tanúsítványainak rendszere által nyújtott előnyökkel; mivel következésképpen, a gyártónak és/vagy feldolgozónak az e rendeletben foglalt mintákat kell használnia;
mivel a piacok követelményeire tekintettel, a mezőgazdasági termékek és élelmiszerek piacra kerülésekor a megfelelő nyelvet a gyártó és/vagy feldolgozó választja ki;
mivel az adott mezőgazdasági terméknek vagy élelmiszernek tulajdonított márka hitelességének növelése érdekében az ellenőrző hatóság vagy szerv nevét fel kell tüntetni a piacra kerülő termékre szánt címkén;
mivel az ellenőrzés előkészületeihez szükséges, hogy a tagállamok jegyzékkel rendelkezzenek azokról a gyártókról, amelyeknek engedélyezték, hogy a bejegyzett elnevezést a közösségi emblémával és jelzéssel együtt használják;
mivel ezek a követelmények a 1848/93/EGK bizottsági rendelet [2] módosítását jelentik;
mivel az e rendeletben foglalt intézkedések összhangban vannak a Különleges Tulajdonságok Tanúsítványai Bizottságának a véleményével,
ELFOGADTA EZT A RENDELETET:
1. cikk
Az 1848/93/EGK rendelet szövege a következőképpen módosul:
1. A 4. cikk (1) bekezdése helyébe a következő lép:
"(1) A 2082/92/EGK rendelet 12. cikkében említett közösségi embléma és a rendelet 15. cikkében említett jelzés az I. melléklet A. és B. részében kerül meghatározásra. A jelzés a közösségi embléma nélkül is használható.
A közösségi embléma és a jelzés megfelelő használata érdekében a grafikai kézikönyv II. mellékletében a sokszorosításukhoz meghatározott műszaki előírásokat figyelembe kell venni."
2. A rendelet a következő 4a. cikkel egészül ki:
"4a. cikk
(1) A 2082/92/EGK rendelet szerinti jelzés és közösségi embléma használatára jogosult gyártó és/vagy feldolgozó kiválaszthatja az I. mellékletben feltüntetettek közül a mezőgazdasági termék vagy élelmiszer értékesítése céljára megfelelő mintát.
(2) Annak a gyártónak és/vagy feldolgozónak, aki a mezőgazdasági termék vagy élelmiszer címkéjén, kiszerelésén és/vagy reklámozásakor a 2082/92/EGK rendeletben létrehozott, különleges tulajdonságok tanúsítványainak a rendszerére kíván hivatkozni, a tájékoztatásba bele kell foglalnia az I. mellékletben bemutatott mintát (mintákat)."
3. A rendelet a következő 6a. cikkel egészül ki:
"6a cikk
(1) A tagállamok előírhatják, hogy a 2082/92/EGK rendelet 14. cikkében említett, a tagállam ellenőrző rendszere keretében működő ellenőrző hatóság vagy szerv nevének meg kell jelennie a mezőgazdasági termék vagy élelmiszer címkéjén.
(2) Az ellenőrző hatóság vagy szerv tájékoztatja a tagállamot azoknak a gyártóknak a nevéről és címéről, amelyek jogosultak a bejegyzett elnevezéssel együtt használni a jelzést, illetve a közösségi emblémát. A tagállamok a többi tagállam és a Bizottság rendelkezésére bocsátják a jogosult gyártók jegyzékét."
4. A rendelet az e rendelet mellékletében szereplő I. és II. melléklettel egészül ki.
2. cikk
Ez a rendelet az Európai Közösségek Hivatalos Lapjában való kihirdetését követő 7. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. szeptember 9-én.